
l. Cadrul instituţional de gestionare 
a mediului de securitate internaţional 


Mediul de securitate global este afectat pro- 
fund de fenomenul de globalizare, prin: creşterea 
gradului de interdependenţă şi interacţiune în plan 
economic; relaţia pozitivă statornicită între pace, 
prosperitate şi democraţie; dobândirea unor noi 
vulnerabilităţi; înregistrarea unor pierderi de suve- 
ranitate din partea statelor, determinate de interde- 
pendenţa economică şi tehnologică; apariţia unor 
mutații în planul identităţii naţionale, ca urmare a 
standardizării şi omogenizării valorilor şi normelor 
de orice natură. 

Dispariţia echilibrului dintre cele două superpu- 
teri a stimulat competiţia pentru dobândirea echili- 
brelor locale. Acest lucru a determinat amplificarea 
rolului puterilor regionale şi modificarea raţiunilor şi 
formelor de implicare a marilor puteri, în zonele 
respective. De asemenea, asistăm la perfecționa- 
rea sistemului relaţiilor internaţionale, prin multipli- 
carea şi diversificarea numărului de actori şi a le- 
găturilor dintre aceştia, pe de o parte, precum şi 
prin realizarea „autoreglării", pe de altă parte, ca 
proces continuu de „redistribuire a puterii” între 
actorii sistemului. 

Pe scena relaţiilor internaţionale acţionează, 
pentru reglementarea şi gestionarea problemelor 
de politică externă şi securitate, alături de statele 
naţionale şi alţi actori, organizaţiile interguverna- 
mentale şi forţele transnaţionale, ca de exemplu, 


firmele multinaționale, organizaţiile neguverna- 
mentale şi opinia publică. Unele din aceste organi- 
zaţii interguvernamentale dispun de structuri de 
decizie internaţională (ONU şi OSCE), altele nu 
sunt decât forumuri de dezbatere (Consiliul 
Europei), iar altele au la dispoziţie instrumente 
operaţionale de punere în aplicare a deciziilor sau 
structuri active de securitate (NATO şi UE). 

Organizaţia Naţiunilor Unite a fost gândită şi 
creată ca o instituţie capabilă să gestioneze siste- 
mul relaţiilor internaţionale, pentru a preveni şi 
combate violenţa interstatală. Carta ONU preci- 
zează în articolul 2 că toate statele membre sunt 
obligate să-şi rezolve în mod paşnic disputele, să 
se abţină de la folosirea forţei sau amenințării cu 
forţa în relaţiile internaţionale şi de a coopera în 
cadrul operaţiilor de pace desfăşurate sub egida 
sa. Tot în Cartă se mai specifică faptul că organis- 
mul ONU însărcinat cu menţinerea păcii şi securi- 
tăţii internaţionale este Consiliul de Securitate. 
Acesta este investit cu competenţe depline în: 
menţinerea păcii şi a securităţii internaţionale (cap. 
V, art. 24/1); formularea (...) de planuri (...) pentru 
stabilirea unui sistem de control al armamentelor 
(cap. V, art. 26); soluţionarea paşnică a disputelor 
(cap. VI); dreptul de folosire a forţei în condiţiile în 
care este necesară menţinerea şi refacerea păcii 
şi securităţii (cap. VII). 

Conform cap. VII, Consiliul de Securitate este 
autorizat să identifice agresorul sau agresorii 
(art.39 şi 40), să decidă ce măsuri coercitive, inclu- 
siv folosirea forţei, trebuie impuse pentru a opri 
agresorul şi a restaura pacea (art. 41-49) şi să 
adreseze statelor membre cererea de punere la 
dispoziţia organizaţiei a mijloacelor financiare şi 
militare necesare atingerii acestui scop (art. 43- 
45). Cu toate că Adunarea Generală este forumul 
suprem al Naţiunilor Unite, de fapt, Consiliul de 
Securitate s-a dovedit a fi cel mai important or- 
ganism, pentru că rezoluţiile acestuia sunt obli- 
gatorii pentru toate statele membre şi chiar dacă 
nu sunt întotdeauna respectate, ele definesc de 
multe ori ceea ce se numeşte comportament 
acceptabil în arena internaţională. 

Prin prevederile cap. VIII din Cartă, ONU acor- 
dă dreptul organizaţiilor internaţionale regionale de 
a acţiona pentru menţinerea păcii şi securităţii 
zonale, în acord cu scopurile şi principiile organi- 
zaţiei mondiale. Consiliul de Securitate poate auto- 
riza sau solicita organizaţiilor regionale de secu- 
ritate să intervină pentru: rezolvarea paşnică a 
diferendelor locale; aplicarea măsurilor de con- 
strângere sub autoritatea sa; să-şi folosească for- 
tele în operaţii de pace din afara zonei iniţiale de 
competenţă (în baza art. 51 al Cartei ONU). 

Organizaţia pentru Securitate şi Cooperare în 
Europa s-a dorit a fi, iniţial, un proces de consulta- 
re politică, un forum multilateral de dialog şi 
negociere, fără structuri permanente, care încerca 
să organizeze destinderea pe continent. Astăzi, 
OSCE este o organizaţie paneuropeană de securi- 
tate, concepută pentru a servi drept instrument de 
primă instanţă pentru avertizarea din timp şi preve- 
nirea conflictelor, gestionarea conflictelor şi recon- 
strucţia post-conflict în Europa. Regulile de bază 
sunt egalitatea membrilor şi consensul în adop- 
tarea deciziilor. 

OSCE şi-a stabilit următoarele priorităţi: conso- 
lidarea valorilor comune ale statelor membre şi 
ajutarea lor în construirea societăţii civile democra- 
tice, bazate pe supremaţia legii; prevenirea conflic- 
telor locale, restaurarea stabilităţii şi readucerea 
păcii în zonele de conflict; surmontarea unor de- 
ficite, reale ori numai presupuse, ale stării de se- 
curitate a statelor membre şi prevenirea unor noi 
destructurări ale acestora, prin promovarea unui 
sistem regional de securitate bazat pe cooperare. 


Spre deosebire de alte organisme de securi- 
tate sau alianţe militare, OSCE îşi construieşte 
politica de securitate pe cooperare, pe deschidere 
şi transparenţă. Se urmăreşte, în special, evitarea 
escaladării potenţialelor conflicte, prin cooperarea 
tuturor şi nu prin recurgerea la utilizarea mijloa- 
celor de confruntare pentru a impune stabilitatea. 
Acesta este şi unul din motivele pentru care din 
organigrama organizaţiei lipsesc structurile pentru 
adoptarea de decizii împotriva statelor. 

OSCE promovează aceeaşi interpretare a con- 
ceptului de securitate şi a relaţiei securitate-pace 
ca şi ONU. Explicaţia se regăseşte în "Declaraţia 
asupra principiilor ("Decalogul") care guvernează 
relaţiile reciproce dintre statele participante”, capi- 
tol distinct al Actului Final de la Helsinki. Conform 
acestuia, securitatea presupune: egalitatea suve- 
rană între state; nerecurgerea la forţă şi la ame- 
ninţarea cu forţa; inviolabilitatea frontierelor; inte- 
gritatea teritorială; neamestecul în treburile inter- 
ne; respectarea drepturilor omului şi libertăţilor 
fundamentale; egalitatea în drepturi a popoarelor 
şi dreptul acestora de a dispune de ele însele; în- 
deplinirea cu bună credinţă a obligaţiilor asumate 
conform dreptului internaţional. 

Conform noului Concept Strategic misiunea e- 
senţială a NATO rămâne aceea „de a asigura că 
Alianţa este o comunitate de neegalat de libertate, 
pace, de securitate şi valori comune”, al cărui 
scop fundamental şi continuu „este de a proteja 
libertatea şi securitatea tuturor membrilor săi prin 
mijloace politice şi militare”?. Sarcinile esenţiale de 
bază vor continua să fie apărarea colectivă, în 
conformitate cu articolul 5 al Tratatului, în perspec- 
tiva căreia NATO va rămâne o alianţă nucleară şi 
îşi va asigura întreaga gamă de capabilități nece- 
sare; gestionarea crizelor „acolo unde este posibil 
şi atunci când este necesar, pentru a preveni cri- 
Zele, gestiona crizele, stabilizarea post-conflict şi 
sprijini reconstrucţia”; cooperarea în domeniul 
securităţii. 

Tratatul de la Lisabona consolidează Tratatul 
privind Uniunea Europeană (TUE) şi Tratatul pri- 
vind funcţionarea Uniunii Europene (TFUE). Titlul 
V din tratat „Dispoziţiile generale privind acţiunea 
externă a Uniunii şi dispoziţii speciale privind politi- 
ca externă şi de securitate comună” (PESC), dar 
mai ales Secţiunea 2/Capitolul 2 (art. 42-46) intitu- 
lat „Dispoziţii privind politica de securitate şi apă- 

rare comună” (PSAC), protocoalele 10, 11 şi de- 
claraţiile 13 şi 14 scot în evidenţă transparenţa şi 
claritatea juridică în acest domeniu important de 
politici. 

Principiile care orientează acţiunea externă a 
UE sunt: „democraţia, statul de drept, universalita- 
tea şi indivizibilitatea drepturilor omului şi a libertă- 
ților fundamentale, respectarea demnităţii umane, 
principiile egalităţii şi solidarităţii, precum şi res- 
pectarea principiilor Cartei Organizaţiei Naţiunilor 
Unite şi a dreptului internaţional“. 

PESC are ca obiective: apărarea valorilor, a in- 
tereselor fundamentale, a securităţii, a indepen- 
denţei şi integrităţii sale; consolidarea şi sprijinirea 
democraţiei, a statului de drept, a drepturilor omu- 
lui şi a principiilor dreptului internaţional; menține- 
rea păcii, prevenirea conflictelor şi consolidarea 
securităţii internaţionale; promovarea dezvoltării 
durabile pe plan economic, social şi de mediu a 
ţărilor în curs de dezvoltare, cu scopul primordial 
de a eradica sărăcia; încurajarea integrării tuturor 
ţărilor în economia mondială, inclusiv prin elimina- 
rea treptată a barierelor în calea comerţului inter- 
naţional; participarea la elaborarea unor măsuri 
internaţionale pentru conservarea şi îmbunătăţirea 
calităţii mediului şi gestionarea durabilă a resur- 
selor naturale mondiale; acordarea de asistenţă 
populațiilor, ţărilor şi regiunilor care se confruntă 
cu dezastre naturale sau provocate de om; promo- 
varea unui sistem internaţional bazat pe o coope- 
rare multilaterală mai puternică şi pe o bună 
guvernare globală. 


PSAC este parte integrantă a PESC şi include 
definirea treptată a unei politici de apărare comune 
a UE, care va conduce la o apărare comună a sta- 
telor membre, în conformitate cu normele lor con- 
stituţionale şi cu respectarea obligaţiilor care de- 
curg din calitatea de membru al NATO. PSAC pu- 
ne la dispoziţia Uniunii o capacitate operaţională 
bazată pe mijloace civile şi militare pentru a exe- 
cuta misiuni de menţinere a păcii, prevenire a con- 
flictelor şi consolidare a securităţii internaţionale, 
în conformitate cu principiile Cartei ONU, inclu- 
zând „acţiunile comune în materie de dezarmare, 
misiunile umanitare şi de evacuare, misiunile de 
consiliere şi de asistenţă în probleme militare, mi- 
siunile de prevenire a conflictelor şi de menţinere a 
păcii, misiunile forțelor de luptă pentru gestionarea 
crizelor, inclusiv misiunile de restabilire a păcii şi 
operaţiile de stabilizare după încetarea conflic- 
telor >. 


1 Strategic Concept For the Defence and Security of The 
Members of the North Atlantic Treaty Organisation, adopted 
by Heads of State and Government at the NATO Summit in 
Lisbon 19-20 November 2010, “Active Engagement, Modern 
Defence”, Preface 
? Ibidem, art. 1 
? Ibidem, art. 20 

Tratatul privind Uniunea Europeană, în Versiunea 
consolidată a Tratatului privind Uniunea Europeană şi a 
Tratatului privind funcţionarea Uniunii Europene, Jurnalul 
Oficial al Uniunii Europene, Ediţia în limba română, C 83, anul 
53, 30 martie 2010, art. 21 (1) 
5 Idem, art. 43 (1) 


II. Eficienţa organizaţiilor internaţionale 
de securitate în gestionarea conflictualităţii 


Schimbările permanente din cadrul mediului de 
securitate au determinat organizaţiile internaţiona- 
le să recurgă la reevaluări interne în scopul dez- 
voltării capacităţilor pentru a aborda oportun şi 
pentru a găsi soluţii eficace şi eficiente la proble- 
mele multiple apărute în relaţiile dintre state. Preo- 
cupările au vizat: implementarea unor principii, 
standarde, norme şi reguli, agreate de statele 
membre, care să le orienteze acţiunea şi pe baza 
cărora să se construiască relaţiile internaţionale; 
crearea mecanismelor de monitorizare şi a pro- 
cedurilor de intervenţie pentru sprijinirea respectă- 
rii sau impunerii normelor de conduită; menţinerea 
consensului intern şi a unui optim funcţional; creş- 
terea încrederii comunităţii internaţionale în capa- 
citatea de realizare a obiectivelor stabilite. 

Răspunsul internaţional faţă de diverse mani- 
festări de violenţă trebuie să genereze o reacţie 
adecvată şi promptă atât în plan multilateral cât şi 
bilateral, spre a convinge atât guvernele cât şi alţi 


actori implicaţi să intervină în sensul controlului şi 
stopării violenţei. O gestionare corespunzătoare a 
unei stări conflictuale presupune cunoaşterea şi 
înţelegerea cauzelor şi istoricului diferendului; cu- 
noaşterea actorilor implicaţi, a mijloacelor de actiu- 
ne a acestora, a obiectivelor şi nivelului de ambiţie 
propus; abordarea preventivă, coerentă şi realistă 
a evenimentelor şi evaluarea corectă a riscurilor 
de escaladare a nivelului de violenţă şi posibilelor 
consecințe; sprijinul vecinătăţii şi a comunităţii 
internaţionale; adecvarea măsurilor aplicate şi o 
configurare dezirabilă a stării finale dorite. 

Strategiile de reacţie ale organizaţiilor interna- 
tionale de securitate s-au bazat în principal pe 
aplicarea de sancţiuni economice sau politice şi pe 
executarea intervențiilor în forţă. 

De multe ori eficienţa politică a acestor sancti- 
uni a fost limitată, nu au reuşit întotdeauna să 
schimbe comportamentul politic al actorilor, iar im- 
pactul economic a generat efecte colaterale — so- 

ciale şi umanitare — negative, fapt ce a făcut ca 
mulţi comentatori să ridice problema moralității 
sancţiunilor economice ca instrument politic. În im- 
punerea sancţiunilor nu s-au avut în vedere întot- 
deauna caracteristicile economice şi politice ale 
statului-ţintă, gravitatea situaţiei care trebuie rezol- 
vată, un regim de duritate adecvat asifel încât să 
nu genereze situaţii extreme şi condiţiile în care 
sancţiunile pot fi ridicate sau abandonate. Statele 
vizate au dezvoltat strategii de răspuns la sancţiu- 
nile aplicate, fie nu s-au supus presiunilor econo- 
mice, fie au rezistat acestora. Pot fi considerate 
cauze ale ineficienţei sancţiunilor: interpretările di- 
ferite date de către state regimului sancţiunilor; 
impunerea şi monitorizarea diferențiată a sancţiu- 
nilor; costurile sunt suportate de către state, de 
multe ori, inegal. 

Intervenţiile umanitare s-au dezvoltat ca o 
practică a organizaţiilor internaţionale după anii 
'90. Intr-o societate guvernată pe principiile suve- 
ranităţii, neintervenţiei şi neutilizării forţei recurge- 


III. Studiu de caz 


1. Geopolitica spaţiului cipriot 


Ciprul, o insulă de doar 9.253 km? situată în 
estul M. Mediterane, la 65 km sud de Turcia şi la 
800 km de Grecia continentală, la răscrucea a trei 
continente, este o ţară care aparţine Europei, deşi 
este mult mai aproape de Asia şi Africa. Insula a 
fost cedată în anul 1878 Marii Britanii de către 
Imperiul otoman, iar în 1925 a devenit colonie a 
coroanei. Populată mai ales de greci (80%) şi de o 
minoritate turcă (18%), insula a dobândit o 
importanţă strategică după deschiderea, în 1869, 
a canalului Suez. 

Ciprul este frecvent obiectul unor tulburări între 
cele două comunităţi de etnie, de limbă şi de reli- 
gie diferită, musulmană şi ortodoxă. Conflictul gre- 
co-turc este conflictul a două culturi diferite, care 
după patru sute de ani de dominație turcă, a ge- 
nerat mereu confruntări armate: războiul din 1896, 
războaiele balcanice, războiul din 1921. După cel 
de-al Doilea Război Mondial, conflictul dintre cele 
două comunităţi se acutizează, grecii vroiau alipi- 
rea insulei la Grecia, ceea ce Londra a refuzat, în 
timp ce turcii doreau împărţirea insulei în două. 
Atât Grecia, cât şi Turcia erau membre NATO dar, 
prima avea relaţii privilegiate cu englezii, în timp 
ce americanii încercau să-i avantajeze pe turci. 

Insula devine independentă la 16 august 1960, 
ca republică federală bi-naţională, însă rămâne 
sub o triplă tutelă, americană, engleză şi greacă. 
Refuzul turcilor de a accepta o schimbare a Con- 


rea la intervenţie umanitară sau la acţiuni de men- 
tinere şi impunere a păcii este un demers sensibil 
şi dezbătut, dar necesar uneori. Statul suveran 
trebuie să acţioneze ca garant ale securităţii cetă- 
țenilor săi, însă dacă drepturile omului sunt neres- 
pectate flagrant atunci principiul umanitar trebuie 
să prevaleze în faţa principiilor de drept interna- 
tional care protejează statele. 

Dezbaterile pentru definirea naturii şi caracte- 
rului intervenţiei şi cu referire la oportunitate, legiti- 
mitate şi legalitate fie au întârziat reacţia organiza- 
ţiilor internaţionale de securitate faţă de manifes- 
tările de violenţă, fie au condus la o schimbare a 
formulei de răspuns. Asumarea executării unor 
intervenţii, de orice natură, în condiţii de eficienţă 
maximă, presupune angajarea de forţe pregătite şi 
mijloace adecvate, planuri de acţiune corespunză- 
toare şi resurse suficiente. Cea mai dificilă etapă 
este obţinerea consensului necesar al statelor 
membre pentru susţinerea intervenţiei. 


— criza cipriotă 


stituţiei, care ar fi anulat egalitatea în drepturi cu 
cea a grecilor, va fi urmat în decembrie 1963 de 
acţiuni teroriste ale elementelor cipriote greceşti 
din EOKA (Organizaţia Naţională a Luptătorilor 
Ciprioţi). Incidentele etnice au impus dispunerea în 
zonă a unei forțe de pace, UNFICYP (United 
Nations Force in Cyprus), începând cu 4 martie 
1964. 

Pentru englezi, conflictul greco-turc a fost pre- 
textul menţinerii unor importante baze militare şi 
de monitorizare radar în Cipru. Înfruntările comuni- 
tare nu au încetat, generând, de multe ori, riscul 
izbucnirii unui război greco-turc. Antagonismul a 
determinat guvernul condus de episcopul 
Makarios să se îndrepte către URSS, care începu- 
se să-şi sporească prezența în estul M. Medite- 
rane, ceea ce nu convine Greciei. 


2. Caracteristicile mediului de securitate 
internațional 


La începutul anilor '70 relaţiile internaţionale în 
spaţiul european sunt dominate de eforturile sta- 
telor pentru destinderea relaţiilor est-vest şi rezol- 
varea problemei ansamblului european de apă- 
rare. După trei ani de contacte asupra chestiunilor 
prealabile, de convorbiri pregătitoare şi negocieri, 
la 1 august 1975 şefii de stat sau de guvern din 33 
de ţări europene semnează Actul Final al Con- 
ferinţei pentru Securitate şi Cooperare în Europa 
(CSCE). Conferinţa privind „Reducerea reciprocă 

şi echilibrată a forţelor” care reuneşte şapte ţări din 
Pactul de la Varşovia şi douăsprezece state din 
NATO, se deschide la Viena în ianuarie 1973, 
având ca obiectiv ajungerea la un echilibru al 
forțelor militare din Europa Centrală, cu niveluri de 
forţe reduse, fără diminuarea securităţii. 

După retragerea trupelor americane din 
Vietnam, urmare a acordului încheiat la Paris în 27 
ianuarie 1973 şi stabilirea unor noi relaţii cu China 
şi URSS, SUA îşi vor orienta politica externă către 
Europa transformată prin dezvoltarea economică a 
CEE şi către Japonia. Pe timpul „Războiului de 
Yom Kippur” din octombrie 1973 neînțelegerile 
transatlantice ating un nivel fără precedent, mai 
multe state europene refuzând să sprijine acţiunea 
de asistență americană pentru Israel (Franţa, 
Italia, Spania, Germania, Turcia, Grecia). 

La 26 iunie 1974, şefii de stat şi de guvern din 
ţările membre NATO semnează la Bruxelles o de- 
claraţie cu privire la relaţiile atlantice pe care Con- 
siliul NATO a adoptat-o la Ottawa cu o săptămână 
înainte. Conform punctului 3 al Declaraţiei „mem- 
brii alianţei reafirmă că apărarea lor comună este 
solidară şi indivizibilă”, iar la punctul 11 se con- 
semnează că toate statele „doresc, de asemenea, 
să vegheze ca legăturile lor esenţiale pe planul 
securităţii să se sprijine pe relaţii politice şi econo- 
mice armonioase'$. Cele două reuniuni au loc pe 
fondul desfăşurării, în acelaşi an, a două eveni- 
mente importante. În martie, Islanda în plină dis- 
pută cu Marea Britanie în legătură cu pescuitul, a 
cerut retragerea bazei NATO de la Keflavik. La 25 
aprilie are loc o schimbare de regim în Portugalia, 
preşedintele Caetano, succesorul lui Salazar în 
1968, este alungat de la putere de o Mişcare a for- 
telor armate. 


3. Desfăşurarea crizei 


Cu toate că era adept al Enosisului (anexarea 
insulei la Grecia), preşedintele Ciprului episcopul 
Makarios, decide în ianuarie 1974 eliminarea din 
garda naţională a partizanilor declaraţi ai Enosis, 
membri EOKA, cerând şi retragerea ofiţerilor greci. 
La 15 iulie 1974 are loc lovitura de stat a extremei 
drepte, cu sprijinul „regimului coloneilor” de la 
Atena, care înlocuieşte conducerea statului. 

Ankara îşi manifestă îngrijorarea în privinţa se- 
curităţii comunităţii turce şi unei posibile modificări 
unilaterale a statutului Ciprului în favoarea Greciei. 
Invocând art. 4 din Tratatul de Garanţie din 1960, 
care dădea dreptul de a interveni în cazul în care 
independenţa, integritatea teritorială şi securitatea 
insulei sunt amenințate şi după refuzul britanic al 
unei intervenţii comune, armata turcă debarcă la 
Kyrenia, la 20 iulie, stabilind un cap de pod, care 


se întinde până în periferiile turce din Nicosia. 
Grecia decretează mobilizarea generală. În zonă 
îşi fac apariţia nave de război americane şi ruseşti, 
iar conflictul se  internaţionalizează. Consiliul 
NATO exprimă un sprijin voalat pentru preşedin- 
tele Makarios, dar nu condamnă Turcia. La 22 iulie 
este acceptată o încetare a focului şi la 24 iulie 
încep negocierile la Geneva, între cele trei puteri 
garante, Anglia, Grecia şi Turcia. La 25 iulie regi- 
mul militar de la Atena se prăbuşeşte, mărind ast- 
fel incertitudinea. 

Pentru că negocierile nu înregistrează niciun 
progres, armata turcă reia ofensiva în zorii zilei de 
14 august. Grecia se retrage din NATO. Turcii 
acceptă o încetare a focului pe aliniamentele atin- 
se, la 16 august, când deja deţin controlul a 38% 
din suprafaţa insulei. Este pusă în aplicare o ope- 
raţie de „purificare etnică” în care peste 225.000 
de greci ciprioţi s-au refugiat în sud, multe mii sunt 
daţi dispăruţi, în timp ce mii de ciprioţi turci au 
trecut în partea nordică. 

UNIFICYP nu s-a putut opune acţiunii militare 
turce, primeşte însă misiunea de a se interpune 
între cele două părţi beligerante pe „linia verde” a 
încetării focului. 


4. Consecințe 


Perioadele de negociere au alternat cu cele de 
tensiune, dar problemele de fond nu au fost abor- 
date: întoarcerea refugiaților, teritoriile care vor fi 
controlate de către fiecare parte, retragerea tru- 
pelor străine de pe insulă, problemele constituţio- 
nale, prerogativele guvernului central şi ale admi- 
nistraţiilor locale. În toamna anului 1983, Grecia 
supune dezbaterii Adunării Generale a Naţiunilor 
Unite problema cipriot, iar comunitatea turcă 
reacţionează şi proclamă „Republica Turcă a 
Ciprului de Nord”, entitate statală recunoscută 
doar de Turcia şi unanim condamnată de comu- 
nitatea internaţională. 

Tensiunile între Grecia şi Turcia au fost pe cale 
să degenereze în conflict armat: în martie 1987, ca 
urmare a diferendului privind exploatarea petrolului 
din Marea Egee; în ianuarie 1996, în legătură cu 
revendicarea insulei Imia (gr.) / Kardak (tc.); în fe- 
bruarie 1999, când serviciile secrete au facilitat in- 
trarea pe teritoriul Greciei a liderului PKK Abdullah 
Ocalan. 

In 2003, Secretarul General ONU a prezentat 
un plan de reunificare a insulei, aprobat cu majo- 
ritate de populaţia turcă din nordul insulei. Actorii 
politici din partea greacă au zădărnicit punerea în 
aplicare a planurilor, motivând prin insuficienţa 
garantiilor de securitate pentru ciprioţii greci. În 21 
aprilie 2004 Rusia se opune prin veto rezoluţiei 

Consiliului de Securitate prin care li se dădeau 
asigurări ciprioţilor greci şi la 25 aprilie comunita- 
tea greacă votează majoritar împotriva reunificării 
Ciprului ca republică federativă cu două comuni- 
tăţi. La 1 mai 2004, partea greacă a Ciprului a 
aderat la UE. 

Principalele concluzii din scurta prezentare a dife- 
rendului greco-turc sunt: forţa militară a câştigat; 


comunitatea internaţională, deşi nu recunoaşte 
statul cipriot turc, nu sancţionează Turcia; partea 
greacă a insulei cunoaşte o dezvoltare economică 
deosebită 


ê Alfred Grosser, Occidentali Ţările Europei şi Statele Unite 
după război, Editura DU Style, Bucureşti, 1999, p. 384. 


CONCLUZIE: 


e Conflictul din Cipru are o influență puternică asupra echilibrului multi- 
dimensional strategic şi regional al Mediteranei de Est, Orientului Mijlociu şi 
sudului Europei. Securizarea Mediteranei de Est este dependentă de 
găsirea unor soluţii paşnice pentru problema cipriotă. Apropierea relațiilor 
dintre Grecia şi Turcia pare să aibă o perspectivă îndepărtată, dacă avem în 
vedere: problema delimitării spaţiului aerian şi a celui maritim din Marea 
Egee; problema stăpânirii Ciprului; opoziţia Greciei față de intrarea Turciei 
în UE; susţinerea Greciei față de minoritatea kurdă din Turcia. 

